Kenneth Braithwaite

Kenneth John Braithwaite II (født 1960) er en amerikansk forretningsmann, politiker og tidligere marineoffiser. Han var USAs marineminister i Donald Trumps regjering 2020–2021. Braithwaite var USAs ambassadør til Norge fra 8. februar 2018 til 29. april 2020.

Utdanning 
Braithwaite studerte ved U.S. Naval Academy og ble uteksaminert med bachelorgrad i 1984. Han tok senere en mastergrad i offentlig administrasjon ved University of Pennsylvania i 1995.

Karriere 
Braithwaite ble utnevnt til fenrik i U.S. Navy i 1984. Han ble flyver i april 1986 og fikk i arbeid å fly antiubåtpatruljer. I april 1988 ble han overført til kommunikasjonsoppgaver. Han har vært fast instruktør ved Nato-skolen i Tyskland.

Braithwaites aktive militærtjeneste ble avsluttet i 1993, men han sluttet seg umiddelbart til U.S. Navy Reserve. Han fortsatte å utføre ulike kommunikasjonsoppgaver til han gikk av med pensjon i 2011. Hans opprykk til kontreadmiral (rear admiral, lower half) (OF6) ble godkjent av Senatet i juni 2007.

Etter den militære karrieren var Braithwaite kommunikasjonsdirektør ved USAs ambassade i Islamabad og visepresident for et konsulentselskap som arbeider for å forbedre ytelsen og strategiene for helsevesenet.

Braithwaite ble nominert til USAs ambassadør i Norge av president Donald Trump, noe som ble godkjent av senatet 21. desember 2017. 8. februar 2018 ble han formelt akkreditert som ambassadør.

I november 2019 kunngjorde USAs president at han ville nominere Braithwaite til USAs marineminister, og han ble formelt nominert 2. mars 2020. Kenneth Braithwaite ble tatt i ed som USAs marineminister 29. mai 2020. Han avgikk 20. januar 2021.

Privat  
Braithwaite ble født inn i en baptistkirke i USA, men konverterte da han møtte sin kone Melissa som er født katolikk og har vært lærer ved en katolsk skole.

Kenneth og Melissa Braithwaite har en datter og en sønn sammen. På fritida er Braithwaite en aktiv seiler og historisk interessert.

Referanser

Eksterne lenker 
 Kenneth J. Braithwaite 77th Secretary of the Navy Secretary of the Navy

Ambassadører fra USA
USAs ambassadører til Norge
Offiserer i U.S. Navy
Forretningsfolk fra USA
Personer fra Livonia i Michigan
Donald Trumps regjering
Artikler i sjøfart-prosjektet